ไทยออยล์ ไตรมาส 3 พลิกขาดทุน 682 ล้านบาท 
เหตุรายได้ลด-ขาดทุนสต็อกน้ำมัน ฉุดงวด 9 เดือน กำไรวูบ  71.3 % เหลือ 4,292.61 ล้านบาท  
8 พ.ย. 2562

เหตุรายได้ลด-ขาดทุนสต็อกน้ำมัน ฉุดงวด 9 เดือน กำไรวูบ 71.3 %เหลือ 4,292.61 ล้านบาท  
บริษัท ไทยออยล์ (TOP)แจ้งตลาดหลักทรัพย์แห่งประเทศไทย (ตลท.) ว่า ไตรมาส 3/62 ขาดทุนสุทธิ 682.61 ล้านบาท จากช่วงเดียวกันปีก่อนที่มีกำไรสุทธิ 4,558.35 ล้านบาท
สาเหตุที่พลิกขาดทุน เนื่องจาก มีรายได้จากการขายลดลง เพราะ การหยุดซ่อมบำรุงใหญ่ ตามแผนตั้งแต่กลางเดือนมิ.ย. ถึงปลายเดือนก.ค. 2562 ราคาผลิตภัณฑ์ที่ปรับตัวลดลง รวมถึงบริษัทมีผลขาดทุนจากสต็อกน้ำมัน จำนวน 1,373 ล้านบาท
ส่วนงวด 9 เดือน 2562 มีกำไรสุทธิ 4,292.61 ล้านบาท ลดลง 71.3 % จากช่วงเดียวกันปีก่อนที่มีกำไรสุทธิ 14,960.99 ล้านบาท เพราะรายได้จากการขายลดลงอยู่ที่ 2.65 แสนล้านบาท จากช่วงเดียวกันปีก่อนอยู่ที่ 2.9 แสนล้านบาท เพราะปริมาณการขายผลิตภัณฑ์ที่ลดลง จากที่บริษัทหยุดซ่อมบำรุงใหญ่ และราคาขายผลิตภัณฑ์เฉลี่ยปรับตัวลดลง ตามราคาน้ำมันดิบ รวมถึงส่วนต่างราคาผลิตภัณฑ์ที่ลดลง